REGULAMENT (CE) NR. 748/2009 AL COMISIEI
din 5 august 2009
privind lista operatorilor de aeronave care au efectuat o activitate de aviație menționată în anexa I la Directiva 2003/87/CE la 1 ianuarie 2006 sau ulterior, specificând statul membru de administrare pentru fiecare operator de aeronave
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a certificatelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (a),
întrucât:
(1)
Directiva 2003/87/CE, modificată prin Directiva 2008/101/CE (2), include activitățile de aviație în schema de comercializare a certificatelor de emisii de gaze cu efect de seră în cadrul Comunității (denumită în continuare „schema comunitară”).
(2)
Pentru a reduce sarcinile administrative ale operatorilor de aeronave, Directiva 2003/87/CE prevede ca pentru fiecare operator de aeronave să fie responsabil un singur stat membru. Articolul 18a alineatele (1) și (2) din Directiva 2003/87/CE conține dispozițiile care guvernează alocarea fiecărui operator de aeronave statului său membru de administrare. Lista operatorilor de aeronave și a statelor lor membre de administrare (denumită în continuare „lista”) trebuie să asigure că fiecare operator cunoaște statul care îl reglementează și că statele membre cunosc operatorii pe care trebuie să îi reglementeze.
(3)
La alcătuirea listei, Comisia a luat în considerare comentariile primite după ce a publicat, la 11 februarie 2009, lista preliminară a operatorilor de aeronave și a statelor lor membre de administrare Lista este bazată pe datele furnizate de Eurocontrol, preluate din evidențele planurilor de zbor (3).
(4)
Dispozițiile Directivei 2003/87/CE se aplică operatorilor de aeronave, astfel cum sunt definiți la articolul 3 litera (o) din directivă. Includerea în schema comunitară este legată numai de efectuarea unei activități de aviație și nu depinde de includerea în listă. Prin urmare, operatorii de aeronave care efectuează o activitate de aviație menționată în anexa I la Directiva 2003/87/CE sunt acoperiți de schema comunitară, indiferent dacă sunt incluși sau nu în listă în perioada desfășurării activității. În mod similar, operatorii de aeronave care încetează să efectueze o activitate de aviație sunt excluși din schema comunitară în momentul în care încetează să efectueze o activitate de aviație menționată în anexa I la Directiva 2003/87/CE și nu la momentul excluderii din listă.
(5)
Lista include toți operatorii de aeronave care au desfășurat o activitate de aviație pertinentă în perioada 1 ianuarie 2006-31 decembrie 2008. Ca atare, este posibil să figureze pe listă operatori de aeronave care și-au încetat permanent sau temporar activitățile de aviație. Este, de asemenea, posibil să figureze operatori de aeronave care sunt incluși în lista comunitară a transportatorilor aerieni care, din motive de siguranță, fac obiectul unei interdicții de exploatare pe teritoriul Comunității în conformitate cu Regulamentul (CE) nr. 2111/2005 al Parlamentului European și al Consiliului din 14 decembrie 2005 de stabilire a unei liste comunitare a transportatorilor aerieni care se supun unei interdicții de exploatare pe teritoriul Comunității și de informare a pasagerilor transportului aerian cu privire la identitatea operatorului aerian efectiv și de abrogare a articolului 9 din Directiva 2004/36/CE (4). Prin urmare, prezentul regulament nu aduce atingere deciziilor luate de Comisie ori de statele membre în conformitate cu Regulamentul (CE) nr. 2111/2005.
(6)
Fiecărui operator de aeronave trebuie să i se atribuie un cod unic în cadrul listei. Acest cod trebuie să permită identificarea participanților la schema comunitară,
ADOPTĂ PREZENTUL REGULAMENT:
Articolul 1
Lista operatorilor de aeronave care au efectuat o activitate de aviație menționată în anexa I la Directiva 2003/87/CE la 1 ianuarie 2006 sau ulterior, specificând statul membru de administrare pentru fiecare operator de aeronave menționat la articolul 18a alineatul (3) litera (a) din Directiva 2003/87/CE figurează în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 august 2009